Stanislav Griga

Stanislav Griga (* 4. november 1961, Žilina) je bývalý slovenský futbalista a reprezentant Česko-Slovenska.
Klubová kariéra.
S futbalovou kariérou začínal v ZVL Žilina v doraste pod vedením trénera Jána Kľúčiara. V A-mužstve debutoval na jar 1980, strelil šesť gólov a ako 19-ročný stal s 25 gólmi najlepším strelcom Slovenskej národnej ligy 1980/81, keď dal viac ako polovicu gólov mužstva, s Žilinou bol aj finalistom Slovenského pohára v roku 1980. Prestúpil do Sparty Praha, kde pôsobil v rokoch 1981 – 1990 s výnimkou vojenskej služby v Dukle Praha. V česko-slovenskej lige debutoval 23. augusta 1981 proti Zbrojovke Brno, prvý gól strelil 26. augusta 1981 mužstvu TJ Vítkovice (2:0). Sparta mala v 80. rokoch minulého storočia dominantné postavenie v čs. lige, Griga získal v jej „rudom“ drese päť majstrovských titulov. 
V najvyššej ligovej súťaži odohral 246 zápasov, strelil 123 gólov. Okrem sezóny v Dukle vždy patril medzi top kanonierov ligy, sedemkrát bol najlepším strelcom Sparty, v sezóne 1985/86 sa stal s 19 gólmi kráľom strelcov, raz bol druhý a dvakrát tretí v tabuľke strelcov. V sezóne 1987/88 dal 22 gólov, 28. mája 1988 strelil štyri góly Dunajskej Strede (6:0) , druhý z nich bol jeho stý ligový. Vo veku 26 rokov sa stal jedným z najmladších členov Klubu ligových kanonierov, pričom ani jeden gól nedal z penalty či priameho kopu . Métu sto gólov dosiahol za šesť rokov a deväť mesiacov.
Štyrikrát vyhral so Spartou Český pohár a trikrát triumfoval v Česko-slovenskom pohári, len raz bol neúspešný, v roku 1986 keď Sparta prehrala so Spartakom Trnava po penaltovom rozstrele. Griga sa strelecky presadil v troch finálových zápasoch Čs. pohára, dal v nich štyri góly.
V európskych pohároch má Griga bilanciu 34 zápasov a 9 gólov. So Spartou sa v Pohári UEFA 1983/84 prebojoval až do štvrťfinále, kde ich vyradil Hajduk Split až po predĺžení . V 1. kole Sparta senzačne vyradila Real Madrid, doma vyhrala 3:2 a Griga dal víťazný gól, keď v 78. minúte prebral na hranici šestnástky prihrávku Caltu a ľavou nohou strelou k žrdi rozhodol o víťazstve . Griga skóroval aj v ďalších kolách proti Widzewu Łódź a Watfordu. V Európskom pohári majstrov 1984/85 postúpila Sparta do štvrťfinále, kde ich zastavil Juventus Turín, v ďalšej sezóne vypadli v 1. kole s FC Barcelona, po prehre 1:2 doma vyhrali na Camp Nou 1:0 gólom Grigu . Griga je tak jediný česko-slovenský futbalista, ktorý dokázal streliť gól španielskym veľkoklubom Realu Madrid aj FC Barcelona. S Duklou Praha postúpil do 3. kola Pohára UEFA 1986/87, keď vyradili v tom čase vedúci tím Bundesligy Bayer Leverkusen .
V zime 1989 prestúpil do Feyenoordu Rotterdam , prvý krát nastúpil v novom drese 16. januára 1990 v stretnutí Holandského pohára proti PSV Eindhoven (1:2), hneď strelil svoj premiérový gól . V Eredivisie debutoval 20. januára 1990 proti FC Utrecht (0:0), prvý ligový gól strelil vo svojom druhom ligovom zápase Fortune Sittard (1:1) . V jarnej časti sezóny 1989/90 stihol odohrať 16 zápasov, strelil tri góly. V sezóne 1990/91 nastúpil v 19 zápasoch, dal šesť gólov. Feyenoord obsadil v lige až 8. miesto, získal však Holandský pohár. Vo finále proti BVV Den Bosch (1:0) striedal Griga Maďara Kipricha, v Pohári víťazov pohárov 1992 sa Feyenoord prebojoval až do semifinále, Griga si zahral v jednom stretnutí s AS Monaco (1:1) . V sezóne 1991/92 odohral 8 zápasov bez gólového zápisu, Feyenoord obhájil pohár, Griga hral v semifinále proti mestskému rivalovi Sparte Rotterdam.
Hráčsku kariéru ukončil v Rapide Viedeň. V rakúskej lige debutoval 24. júla 1992, hneď v prvom zápase skóroval proti Wiener Sportclub , v roku 1993 si zahral vo finále Rakúskeho pohára, Rapid prehral s Innsbruckom 1:3 .
Reprezentačná kariéra.
V reprezentácii Česko-Slovenska debutoval 26. októbra 1983 v Prahe proti Bulharsku (1:2). V zápase nastúpili štyria nováčikovia, všetko hráči Sparty Praha, okrem Grigu Július Bielik, František Straka a Vlastimil Calta . Prvý reprezentačný gól strelil vo svojom druhom zápase 28. marca 1984 v Erfurte reprezentácii Nemeckej demokratickej republiky (1:2). Skóroval aj v ďalšom stretnutí proti majstrom sveta (1:1). V kvalifikácii o postup na MS 1986 nastúpil v štyroch zápasoch, strelil jeden gól mužstvu , ktorým zmiernil krutú prehru 1:5.
Bol členom mužstva, ktoré si vybojovalo účasť na MS 1990 v Taliansku. V úspešnej kvalifikácii odohral šesť zápasov, v útoku nastupoval s Milanom Luhovým alebo s Tomášom Skuhravým. V stretnutí s Portugalskom bol vylúčený v 18. minúte.
Na finálovom turnaji MS 1990 v Taliansku nastúpil v dvoch zápasoch, proti striedal Vladimíra Weissa. Za stavu 0:1 mu neuznali regulárny gól, keď po centri Michala Bíleka Skuhravý predĺžil hlavou na Grigu a ten zblízka hlavou prekonal brankára Zengu. Vo štvrťfinále s Nemeckom (0:1) sa rozlúčil s reprezentáciou. Reprezentačný dres obliekol v 34 zápasoch, strelil 8 gólov.
Za olympijské mužstvo nastúpil dvakrát, v mužstve do 21 rokov odohral 27 zápasov, strelil 16 gólov.
Trénerská kariéra.
Trénerskú kariéru začal Griga v rodnej Žiline. Potom pôsobil v Dukle Trenčín, Slovane a u slovenskej dvadsaťjednotky. V Česku je známy ako tréner Liberca, ktorý trénoval v 44 zápasoch, ale po skončení sezóny 2004/2005 nečakane oznámil svoj odchod z klubu. Cez leto odišiel na meditačný pobyt do Indie, kde dostal ponuku trénovať Spartu. V Sparte mal zmluvu do júna 2007, no skočil už v roku 2006.
Prvý kvalifikačný zápas ako tréner slovenskej reprezentácie spolu s Michalom Hippom absolvovali 7. septembra 2012 vo Vilniuse, kde reprezentácia remizovala s domácou Litvou 1:1.
Úspechy.
Reprezentačné
Klubové
Individuálne